IFEC ร่วงแรงกว่า 7% หลังผู้บริหารขายหุ้นราคาต่ำกว่าขาย PP
IFEC ร่วงแรงเกือบ 7% หลังผู้บริหารขายหุ้นในราคาต่ำกว่าขาย PP ที่ 6 บ./หุ้น โดย ณ เวลา 11.13 น. ราคาอยู่ที่ 4.94 บ. ลบ 0.36 บ. หรือ 6.79% ด้วยมูลค่าซื้อขาย 394.89 ลบ.
8 ก.ย. 2559

ผู้สื่อข่าวรายงานว่า ราคาหุ้นบริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือIFEC ณ เวลา 11.13 น. ราคาร่วงแรง 6.79% ราคาอยู่ที่ 4.94 บาท ลบ 0.36 บาท หรือ 6.79% ด้วยมูลค่าซื้อขาย 394.89 ล้านบาท 
แหล่งข่าวจากวงการโบรกเกอร์ เปิดเผยว่า ราคาหุ้น บมจ.อินเตอร์ ฟาร์อีสท์ เอ็นเนอร์ยี่ คอร์ปอเรชั่น (IFEC) ร่วงในเช้านี้เป็นผลจากที่ผู้บริหารได้ขายหุ้น IFEC ออกมา และเป็นการขายในราคาที่ต่ำกว่าราคาที่เพิ่มทุนขายให้ผู้ลงทุนเฉพาะเจาะจง (PP) ในช่วงก่อนหน้านี้ที่ 6 บาท/หุ้น ทำให้ Sentiment ต่อหุ้น IFEC ไม่ดีนัก
เช้านี้ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยรายงานการเปลี่ยนแปลงการถือครองหลักทรัพย์ของผู้บริหาร (แบบ 59-2) ปรากฏว่า ผู้บริหาร IFEC ขายหุ้นออกมา โดยนายสิทธิชัย  พรทรัพย์อนันต์ (คู่สมรส) ประธานเจ้าหน้าที่บริหาร IFEC  ขายหุ้นเมื่อวันที่ 5 ก.ย.59 จำนวน 13 ล้านหุ้น ในราคา 5.88 บาท/หุ้น และได้ขายอีก 2 ล้านหุ้น ในราคา 5.80 บาท/หุ้น
ต่อมาในวันที่ 6 ก.ย.59 นายสิทธิชัย โอนหุ้น IFEC ออกให้นายวิชัย ถาวรวัฒยงค์ (พันธมิตรทางธุรกิจ) จำนวน 2 ล้านหุ้น และนางกนกวรรณ พรทรัพย์อนันต์ ได้โอนหุ้น IFEC ออกให้นายวิชัย จำนวน 2 ล้านหุ้น
ผู้ถือหุ้นรายใหญ่ของ IFEC 5 อันดับแรกล่าสุดเมื่อวันที่ 1 เม.ย.2559 ประกอบด้วย
1. นายวิชัย ถาวรวัฒนยงค์  ถือหุ้น 105,032,038  หุ้น (5.29%)
2. นางกนกวรรณ พรทรัพย์อนันต์  ถือหุ้น 104,990,150 หุ้น (5.29%)
3. นายอภิศักดิ์ เทพผดุงพร  ถือหุ้น 70,895,202 หุ้น (3.57%)
4. นายนเรศ งามอภิชน  ถือหุ้น 63,000,000 หุ้น (3.18%)
5. ม.ล.กมลสวัสดิ์ วิสุทธิ  ถือหุ้น 40,000,000  หุ้น (2.02%)
 